SIRI ผนึกเอเจนท์อสังหาฯ ฮ่องกง รุกขาย “FLO by Sansiri” หนุนเป้าต่างชาติ 1.2 หมื่นลบ.
SIRI ผนึก “ไนท์สบริดจ์ พาร์ทเนอร์” ตัวแทนขายอสังหาริมทรัพย์รายใหญ่จากฮ่องกง นำทัพเอเจนท์รุกขายโครงการ “FLO by Sansiri” คอนโดใหม่วิวแม่น้ำ มั่นใจหนุนเป้ายอดขายต่างชาติปีนี้ 1.2 หมื่นลบ.
SIRI จับมือ “ไนท์สบริดจ์ พาร์ทเนอร์” นำทัพเอเจนท์รุกขายโครงการ “FLO by Sansiri” คอนโดใหม่วิวแม่น้ำ หนุนเป้ายอดขายต่างชาติปีนี้ 1.2 หมื่นลบ.
9 ก.พ. 2566

นางไปรยา บุนนาค ประธานผู้บริหารฝ่ายขายและพัฒนาธุรกิจตลาดต่างประเทศ บริษัท แสนสิริ จำกัด (มหาชน) หรือ SIRI เปิดเผยว่า แสนสิริ เป็นผู้พัฒนาอสังหาฯอันดับหนึ่งในใจต่างชาติที่มียอดขายสูงสุด จากแบรนด์ที่แข็งแกร่งของแสนสิริ ที่ได้รับความเชื่อมั่นจากกลุ่มลูกค้าชาวต่างชาติมานานกว่า 10 ปี รวมถึงผู้บุกเบิกการขายอสังหาฯ ในต่างประเทศเป็นรายแรกของไทย
ทั้งนี้มองเห็นสัญญาณบวกจากตลาดท่องเที่ยวที่กลับมาฟื้นตัวตั้งแต่ช่วงต้นปีนี้ นักท่องเที่ยวทั่วโลกเดินทางมากขึ้นหลังจากไทยเปิดประเทศอย่างเป็นทางการ ส่งผลให้ธุรกิจท่องเที่ยวและอุปโภคเริ่มฟื้นตัว รวมถึงดีมานด์การซื้อที่อยู่อาศัยในประเทศไทยของชาวต่างชาติที่เพิ่มสูงขึ้น เพื่อเป็นที่อยู่อาศัยทางเลือกหลังที่สองหลังจากช่วงสถานการณ์โควิด จึงได้ประกาศความร่วมมือกับ “ไนท์สบริดจ์ พาร์ทเนอร์” ซึ่งเป็นเอเจนท์อันดับต้นๆ ของประเทศที่ขายอสังหาริมทรัพย์แก่ชาวต่างชาติในไทย ในฐานะ Master Agent ตัวแทนขายหลักของโครงการ FLO by Sansiri คอนโดใหม่วิวแม่น้ำ ภายใต้จุดแข็งของโครงการคุณภาพที่สามารถดึงดูดดีมานด์ชาวต่างชาติได้อย่างดี ทั้งโลเคชั่นไพรม์วิวแม่น้ำ ซึ่งเป็นทำเลศักยภาพที่ชาวต่างชาติเชื่อมั่นด้านการปล่อยเช่าได้จริง แบรนด์ที่แข็งแกร่งของแสนสิริ บริการหลังการขาย Sansiri Service แบบ Worry Free การดูแลของ พลัส พร็อพเพอร์ตี้ ที่บริหารดูแลโครงการตั้งแต่ลูกค้าเข้าอยู่
รวมทั้งการปล่อยเช่าและขายต่อ ด้วยทีมขายและ Agents ศักยภาพ ผ่านการขายรูปแบบใหม่ทั้งทาง Virtual และ Live Streaming ตลอดจนผลตอบแทนจากการลงทุนที่ดี เหมาะทั้งการอยู่อาศัยและลงทุน กับอัตราส่วนต่างกำไร (Capital Gain) เฉลี่ยประมาณ 6% ต่อปี หรือสร้างผลตอบแทนจากการปล่อยเช่า (Rental Yield) เฉลี่ยประมาณ 5% ต่อปี ส่งผลให้กลุ่มลูกค้าชาวต่างชาติให้ความสนใจ จากการเป็นโครงการที่สามารถซื้อลงทุนปล่อยเช่าได้ง่าย
ทั้งนี้จากประสบการณ์ความเชี่ยวชาญของไนท์สบริดจ์ พาร์ทเนอร์ กว่า 10 ปี ที่ขายโครงการอสังหาฯในหลากหลายประเทศมาแล้วกว่า 10,000 ยูนิต ทั้งในไทยและทั่วโลก จึงเชื่อมั่นว่า จะสามารถสร้างยอดขาย FLO by Sansiri ได้เต็มโควต้าต่างชาติ 49 เปอร์เซ็นต์ตามเป้าที่วางไว้ และเป็นส่วนหนึ่งของการผลักดันสู่เป้ายอดขายตลาดต่างชาติในปีนี้ของแสนสิริ 12,000 ล้านบาท
ด้านมร. คิงสตัน ไล ประธานอำนวยการ บริษัท ไนท์สบริดจ์ พาร์ทเนอร์ จำกัด บริษัทโบรกเกอร์ตัวแทนขายอสังหาริมทรัพย์รายใหญ่จากประเทศฮ่องกง กล่าวว่า ไนท์สบริดจ์ พาร์ทเนอร์ ร่วมงานกับแสนสิริขายโครงการอสังหาฯแก่ลูกค้าชาวต่างชาติมายาวนาน ในวันนี้ โดยยินดีที่ได้ประกาศความร่วมมือกับแสนสิริ ในฐานะ Master Agent บริษัทตัวแทนซื้อ-ขายอสังหาฯแบบเอ็กซ์คลูซีฟแก่ชาวต่างชาติสำหรับโครงการ FLO by Sansiri เป็นโครงการแรก ซึ่งกำลังได้รับความสนใจอย่างมากในกลุ่มลูกค้าต่างชาติ จากคุณภาพแบรนด์และบริการหลังการขายของแสนสิริที่ชาวต่างชาติยอมรับและเชื่อมั่น ราคาที่ตอบโจทย์ รวมถึงจุดเด่นของพิกัดทำเลใกล้ไอคอนสยามและแม่น้ำเจ้าพระยาที่สร้างแรงจูงใจนักลงทุนต่างชาติได้อย่างมาก นอกจากนี้ ยังเตรียมขยายความร่วมมือกับพันธมิตรเอเจนท์ทั่วโลก เพื่อซัพพอร์ตการขายโครงการอื่นๆ ในปีนี้ของแสนสิริแก่นักลงทุนชาวต่างชาติ อย่างต่อเนื่อง